10 wenke om jou ’n model-trougas te maak! | SARIE BRUID
Lees mooi, trougaste! Het jy een (of sewe) troues vir die volgende paar maande op jou kalender geskeduleer? Moenie bekommerd wees nie, ons het die gids van die “moets en moenies” om jou die perfekte trougas te maak.
Hier is die top-10 wenke oor hoe jy jou by ’n troue moet gedra:
1. Moenie ’n wit uitrusting aantrek nie
Daar behoort net een wit uitrusting by ’n troue te wees – die bruid se rok. Die meeste bruide droom al van hul wit rokke vandat hulle dogtertjies was. Dra liewer ’n vrolike kleur om jouself op te helder.
2. Laat weet die bruidspaar of jy die uitnodiging aanvaar
Hou die RSVP-datum in gedagte en laat weet altyd as jy die troue gaan bywoon. As jy op die nippertjie kanselleer en wegbly sonder om te laat weet, kon die bruidspaar nog vriende en familie in jou plek genooi het.
3. Hou by jou sitplek-aanwysings
Die bruidspaar het baie ure daaraan bestee om jou by die perfekte tafel te plaas. Moenie hul harde werk mors net omdat jy nie van die gaste aan jou tafel hou nie.
4. Een-te-veel glas vonkelwyn
Jy wil nie dáárdie gas by die troue wees nie. Om oor almal se voete by die troue te val omdat jy een glasie te veel gedrink het, is nie hoe jy wil hê die ander trougaste moet jou onthou nie. Ken jou perke.
5. Jou uitrusting moet gepas wees vir die geleentheid
As jou rokkie te kort én te styf én ’n lae hals het, is ’n troue nie die geleentheid om daardie rokkie aan te trek nie. Jy kan nooit verkeerd gaan met ’n klassieke en stylvolle uitrusting nie.
6. Moenie toelaat dat kinders die troue bederf nie
Jy ken dié prentjie: kinders wat op en af in die kerk hardloop, babas wat huil sodat g’n mens die toesprake kan hoor nie. Hou jou kind in toom en kry vir hom/haar iets om hulle STIL mee besig te hou … of kry ’n oppasser!
7. Daag altyd voor die bruid by die troue op
Die bruid is die een wat laaste by die kerk moet instap. Wees betyds en sorg dat jy al in die kerk sit wanneer die bruid instap.
8. Laat die troufotograaf sy werk in vrede doen
Die fotograaf word betaal om die paartjie se groot dag op kamera vas te vang. Moenie die fotograaf te besig hou om foto’s van jou en jou metgesel of met jou gesin te neem nie.
9. Bring net ’n metgesel indien jy ’n uitnodiging vir twee gekry het
As jou uitnodiging nie sê “vir twee” nie, dan was daar moontlik ’n goeie rede. Dalk onthaal die plek slegs ’n sekere aantal gaste, of dit is buite die bruidspaar se begroting. Maak altyd eers seker voordat jy iemand nooi om jou metgesel te wees.
10. Hou op vroetel op jou foon
Skakel jou foon af wanneer die troue begin. Moenie heeltyd opstaan om foto’s te neem nie. Moet óók nie heeltyd met jou vriende klets terwyl die toesprake aan die gang is nie.
Vorige artikel Kansel toe? 9 Verkeerde redes om ja te sê